
KELMĖS RAJONO SAVIVALDYBĖS TARYBA

SPRENDIMAS
DĖL KELMĖS RAJONO SAVIVALDYBĖS TARYBOS 2024 M. VASARIO 8 D. SPRENDIMO NR. T-28 „DĖL PALYDĖJIMO PASLAUGOS JAUNUOLIAMS POREIKIO NUSTATYMO IR SKYRIMO TVARKOS APRAŠO PATVIRTINIMO“ PAKEITIMO

2024 m. gruodžio 17 d. Nr. T-387
Kelmė

Vadovaudamasi Lietuvos Respublikos vietos savivaldos įstatymo 6 straipsnio 12 dalimi, Lietuvos Respublikos socialinių paslaugų įstatymo 10 straipsnio 3 dalimi, Lietuvos Respublikos socialinės apsaugos ir darbo ministro 2024 m. gegužės 21 d. įsakymu Nr. A1-350 „Dėl Lietuvos Respublikos socialinės apsaugos ir darbo ministro 2022 m. spalio 19 d. įsakymo Nr. A1-700 „Dėl palydėjimo paslaugos jaunuoliams organizavimo ir teikimo rekomendacijų patvirtinimo“ pakeitimo“, Lietuvos Respublikos socialinės apsaugos ir darbo ministro 2024 m. gegužės 30 d. įsakymu Nr. A1-375 „Dėl Lietuvos Respublikos socialinės apsaugos ir darbo ministro 2006 m. balandžio 5 d. įsakymo Nr. A1-93 „Dėl socialinių paslaugų katalogo patvirtinimo“ pakeitimo“, Kelmės rajono savivaldybės taryba nusprendžia:
1. Pakeisti Palydėjimo paslaugos jaunuoliams poreikio nustatymo ir skyrimo tvarkos aprašo, patvirtinto Kelmės rajono savivaldybės tarybos 2024 m. vasario 8 d. sprendimu Nr. T-28 „Dėl palydėjimo paslaugos jaunuoliams poreikio nustatymo ir skyrimo tvarkos aprašo patvirtinimo“, 3 punktą, 4.2, 4.4 ir 8.4 papunkčius: 
1.1.  Pakeisti 3 punktą ir jį išdėstyti taip: 
„3. Aprašas taikomas likusiems be tėvų globos vaikams (nuo 16 m.), kuriems teikiama globa (rūpyba), socialinę riziką patiriantiems vaikams (nuo 16 m.), vaikams (nuo 16 m.), kurie gyvena socialinę riziką patiriančiose šeimose, sulaukusiems pilnametystės asmenims (iki 24 m.), kuriems buvo teikta globa (rūpyba) ar kurie gyveno socialinę riziką patiriančiose šeimose, kurių deklaruota ir (ar) faktinė gyvenamoji vieta yra Kelmės rajono savivaldybėje ir kuriems ketinama skirti palydėjimo paslaugą, kurią finansuoja Kelmės rajono savivaldybė (toliau – Savivaldybė) iš savo biudžeto lėšų. Aprašo nuostatos taip pat gali būti taikomos nepilnamečiams, kurių deklaruota ir (ar) faktinė gyvenamoji vieta nėra Savivaldybėje, tačiau nepilnamečiams yra nustatyta laikinoji arba nuolatinė rūpyba Valstybės vaiko teisių apsaugos ir įvaikinimo tarnybos prie socialinės apsaugos ir darbo ministerijos Šiaulių apskrities vaiko teisių apsaugos skyriaus Kelmės rajone teikimu. Aprašas netaikomas tiems asmenims, kuriems yra ar buvo nustatyta laikinoji arba nuolatinė rūpyba kitų miestų, rajonų savivaldybių teikimu Kelmės rajone (išskyrus tuos atvejus, kai yra sudaroma trišalė paslaugos teikimo ir finansavimo sutartis tarp paslaugos tiekėjo, gavėjo ir finansuotojo).“ 
1.2.  Pakeisti 4.2 papunktį ir jį išdėstyti taip:
„4.2. likusiems be tėvų globos vaikams (nuo 16 m.), kuriems teikiama globa (rūpyba), pagalba teikiama pagal poreikį;“
1.3.  Pakeisti 4.4 papunktį ir jį išdėstyti taip:
„4.4. sulaukusiems pilnametystės asmenims (iki 24 m.), kuriems buvo teikta globa (rūpyba) ar kurie gyveno socialinę riziką patiriančiose šeimose, pagalba teikiama nuo 1 iki 10 val. per savaitę.“
1.4. Pakeisti 8.4 papunktį ir jį išdėstyti taip:
„8.4. dokumentus, patvirtinančius, kad asmeniui yra arba buvo nustatyta globa (rūpyba) Valstybės vaiko teisių apsaugos ir įvaikinimo tarnybos prie socialinės apsaugos ir darbo ministerijos Šiaulių apskrities vaiko teisių apsaugos skyriaus Kelmės rajone teikimu. Jeigu dokumentai ir (ar) duomenys, kurių reikia nustatant teisę gauti paslaugą, yra valstybės registruose (kadastruose), žinybiniuose registruose, valstybės informacinėse sistemose ar juos Savivaldybė pagal prašymą ir (ar) duomenų teikimo sutartis gauna iš valstybės ir (ar) savivaldybės institucijų, įstaigų, įmonių ir organizacijų, pareiškėjas šių dokumentų ir (ar) duomenų pateikti neprivalo. Vyriausieji ar vyresnieji specialistai išmokoms (dirbantys seniūnijoje), priėmę besikreipiančio asmens Prašymą (SP-8), su visais jo priedais ir privalomais dokumentais pateikia Socialinės paramos skyriui, o Socialinės paramos skyrius inicijuoja socialinių paslaugų poreikio nustatymą.“
2. Pavesti šio sprendimo vykdymo kontrolę Kelmės rajono savivaldybės administracijos Socialinės paramos skyriui.
Šis sprendimas per vieną mėnesį gali būti skundžiamas Lietuvos Respublikos administracinių bylų teisenos įstatymo nustatyta tvarka Regionų administraciniam teismui (RAT). Skundas (prašymas, pareiškimas) gali būti paduodamas RAT Kauno (A. Mickevičiaus g. 8A, 44312 Kaunas), Klaipėdos (Galinio Pylimo g. 9, 91230 Klaipėda), Panevėžio (Respublikos g. 62, 35158 Panevėžys) arba Šiaulių (Dvaro g. 80, 76298 Šiauliai) rūmuose per vieną mėnesį nuo skundžiamo individualaus teisės akto įteikimo suinteresuotai šaliai dienos.

